Meisie (14) verkrag wat ryloopArgieffoto ŉ 14-jarige meisie wat van Bosbokrand na Graskop in Mpumalanga geryloop het, is verkrag. Sers. Gerald Sedibe, provinsiale polisiewoordvoerder, het gesê die meisie was Sondag op pad na Graskop toe sy ŉ saamrygeleentheid aangebied is deur ŉ man wat ŉ wit Volkswagen Golf bestuur het. “Die man het naby Graskop in die veld ingery en die motor tot stilstand gebring. Hy het die slagoffer uit die voertuig geruk en haar beveel om haar klere uit te trek. Die meisie het geweier. Die man het haar met ŉ mes gedreig, haar klere van haar lyf afgeruk en haar glo verkrag,” het Sedibe gesê. Die meisie kon ná die daad daarin slaag om weg te hardloop. Sy het tot by die pad gehardloop waar sy hulp van ŉ vragmotorbestuurder ontvang het. Die bestuurder het die meisie na die Graskop-polisiestasie geneem waar ŉ saak van verkragting aanhangig gemaak is. ŉ 39-jarige verdagte is later by sy huis in Graskop in hegtenis geneem. Die man het Maandag vlugtig in die dorp se landdroshof verskyn. Die saak is tot Donderdag uitgestel wanneer hy na verwagting om borgtog gaan aansoek doen. Hy bly in aanhouding. Die polisie het ŉ beroep op die publiek gedoen om nie te ryloop nie aangesien dit hul lewens in gevaar stel. “Verskeie gevalle is regoor die provinsie aangemeld waar mense, veral vroue, wat geryloop het bedwelmd, beroof of verkrag is,” het Sedibe gesê. Die publiek word aangeraai om eerder van openbare vervoer gebruik te maak.